b'\n_START_ARTICLE_\nNokia 515\n_START_SECTION_\nDisain\n_START_PARAGRAPH_\nNokia 515 korpus on tehtud \xc3\xbchest t\xc3\xbckist anodeeritud ja liivapritsitud alumiiniumist ning ekraani katab kergelt kumer kriimustuskindel Corning Gorilla Glass 2, mis on polariseeritud, kasutamaks p\xc3\xa4ikesevalguse k\xc3\xa4es, klahvid on tehtud sarnaselt kumeralt pol\xc3\xbckarbonaadist. Telefoni k\xc3\xb5rgus on 114 mm, laius 48 mm ja paksus 11 mm. Tugeva korpuse t\xc3\xb5ttu kaalub telefon 101 grammi ning on seega omas klassis k\xc3\xbcllaltki kaalukas. Nokia 515 on tavalise klassikalise T9-t\xc3\xbc\xc3\xbcpi klaviatuuriga, paremal k\xc3\xbcljel asuvad kaks helitugevusnuppu, mis vastavalt seadistavad kas heli tugevamaks v\xc3\xb5i vaiksemaks. Telefonil on 2,4-tolline QVGA- (240\xc3\x97320 pikslit) lahutusv\xc3\xb5imega ekraan, mille pikslitihedus on 166 pikslit tolli kohta. Ekraan suudab kuvada 262 000 v\xc3\xa4rvitooni. Mobiiltelefon on saadaval kolmes v\xc3\xa4rvitoonis: must, valge v\xc3\xb5i kuldne.\n_START_SECTION_\n\xc3\x9chenduvus\n_START_PARAGRAPH_\nNokia 515 \xc3\xbclalt v\xc3\xb5ib leida 3,5 mm pulkpistikupesa audio peakomplekti jaoks ning Micro USB-B s\xc3\xbcnkroonimise ja laadimise tarvis. Ekraani \xc3\xbcleval asub kuular ja telefoni tagumisel k\xc3\xbcljel k\xc3\xb5lar. Mobiiltelefoni klahvide vahel asub mikrofon. Seadme allosas asub pisike auk, mille abil on v\xc3\xb5imalik spetsiaalse n\xc3\xb5ela abil tagumine kaas eemaldada, mis paljastab aku ning Micro-SIM-kaardi ja MicroSD-kaardi pesa, kuhu saab panna kuni 32 GB MicroSD-m\xc3\xa4lukaarte. Nokia 515 on saadaval nii \xc3\xbche kui ka kahe SIM-kaardiga mudelina. Lisaks on mobiiltelefonil Bluetooth 3.0, mis toetab j\xc3\xa4rgmisi profiile: A2DP 1.2, AVRCP 1.4, GAVDP, HFP 1.5, HSP 1.1, OPP 1.1, PBAP 1.0, SAP, SPP, SDAP. Lisaks lubab Bluetooth kasutada ka P2P-jagamist rakenduse BT Slam abil._NEWLINE_Mobiilsidest toetab Nokia 515 GSM-v\xc3\xb5rke sagedustel 850 MHz, 900 MHz, 1800 MHz ja 1900 MHz ning HSDPA-v\xc3\xb5rke sagedustel 900 MHz ja 2100 MHz. GSM-\xc3\xbchenduse maksimaalne allalaadimiskiirus on 236,8 kbit/s ja \xc3\xbcleslaadimiskiirus 236,8 kbit/s. HSDPA-\xc3\xbchenduse maksimaalne allalaadimiskiirus on aga 7,2 Mbit/s ja \xc3\xbcleslaadimiskiirus 5,76 Mbit/s.\n_START_SECTION_\nKaamera\n_START_PARAGRAPH_\nNokia 515 tagak\xc3\xbcljelt v\xc3\xb5ib leida 5-megapikslise kaamera, mis suudab pilte teha maksimaalse lahutusv\xc3\xb5imega 2592\xc3\x971944 pikslit. Kaamera kasutab teravustamiseks fookuset\xc3\xbc\xc3\xbcpi Full Focus tehnoloogiat (EDOF). Samuti on kaameral kolmekordne digitaalne suum ja LED-v\xc3\xa4lk. Lisaks nendele on kaameral veel n\xc3\xa4otuvastustehnoloogia (mis v\xc3\xb5imaldab teha telefoni juhiste peale ka endast pilti) ja t\xc3\xa4isekraani suuruses pildin\xc3\xa4idik. Nokia 515 kaamera suudab \xc3\xbchtlasi teha kuni 100-kraadiseid panoraamv\xc3\xb5tteid ja sariv\xc3\xb5tteid kuni viis kaadrit sekundis._NEWLINE_Telefoni kaamera saab videot salvestada maksimaalse resolutsiooniga 320\xc3\x97240 ja 30 kaadrit sekundis. \xc3\x9chtlasi on video suum kahekordne digitaalne suum. Video salvestamise vorminguks on 3GP/H.263 v\xc3\xb5i MP4/MPEG-4.\n_START_SECTION_\nAku\n_START_PARAGRAPH_\nNokia 515 kasutab Nokia BL-4U t\xc3\xbc\xc3\xbcpi liitiumioonakut mahutavusega 1200 mAh pinge juures 3,7 V. Nokia lubab aku kestuseks ooteajal kuni 38 p\xc3\xa4eva (912 h). 2G-v\xc3\xb5rgus lubatakse k\xc3\xb5neaega kuni 10,4 tundi ja 3G-v\xc3\xb5rgus kuni 5,3 tundi.\n_START_SECTION_\nTarkvara\n_START_PARAGRAPH_\nNokia 515 operatsioonis\xc3\xbcsteemiks on Symbian Series 40 versioon 6. Funktsionaalsust lisab operatsioonis\xc3\xbcsteemile Java tugi, t\xc3\xa4nu millele saab telefonis kasutada ka Java-rakendusi.Uusi rakendusi saab alla laadida Nokia rakendustepoest Nokia Store.\n_START_SECTION_\nE-post\n_START_PARAGRAPH_\nE-posti rakendus t\xc3\xb6\xc3\xb6tab nii POP3-, IMAP- kui ka SMTP-protokolliga, seadistada saab ka mitu kasutajat. \xc3\x9chtlasi omab rakendus ka SSL-tuge, mis teeb v\xc3\xb5imalikuks n\xc3\xa4iteks Gmaili kasutamise._NEWLINE_Lisaks sellele toetab e-posti rakendus ka manuseid ning nende kuvamist ja allalaadimist.\n_START_SECTION_\nMuud rakendused\n_START_PARAGRAPH_\nLisaks sellistele tavalistele rakendustele nagu diktofon, kalkulaator, kell, kalender, teisendi, m\xc3\xa4rkmed, \xc3\xa4ratuskell, meeldetuletused, \xc3\xbclesandeloend, s\xc3\xb5naraamat ja maailmakell, tuleb Nokia 515 ka m\xc3\xb5ne kaasaegsema suhtlusmeediarakendusega nagu Facebook ja Twitter. Veebis surfamiseks pakub Nokia aga enda loodud rakendust Nokia Xpress Brauser, mis laadib lehed enne Nokia enda serverites \xc3\xa4ra, tihendab need ja saadab alles siis telefoni, et v\xc3\xa4hendada andmemahtude koormust ning l\xc3\xbchendada veebilehtede laadimise aega.'